لعواليم لمدفونة

لعواليم لمدفونة (ب لفرانساوية: Les mondes engloutis) مسلسل د رّوسوم فرانساوي كان تّعرض ل أول مرة ف تّلفزة لفرانساوية بين 1985 و 1987. لمسلسل كتبات سّيناريو و لحيوار ديالو نينا وولمارك، رّوسوم و تّصميم د شّخصيات كان دارهوم رّسام لفرانساوي پاتريك كلايس.

لمسلسل كان داز ف لمغريب ف لبدو د تّسعينات ف تّلفزة لمغريبية.

 لقصة د لمسلسل 
لقصة د لمسلسل كاتدوز تحت لأرض و كاتبدا ف واحد لمدينة لّي كاينة ف قلب لأرض سميتها آركاديا (Arkadia) كاتضويها واحد شّمس صطيناعية سميتها شاݣما (Shagma). هاد الشّاݣما كاتمرض و غاتكون كاتهدد باش تّفرݣع و تفنّي لمدينة د آركاديا. لوليدات صّغار ديال لمدينة غادي يبغيو يعتقو مدينتهوم و شّعب ديالهوم و غادي يزعمو يدخلو لواحد لمتحف لّي ممنوع على نّاس. غادي يعاونهوم شاݣ شاݣ باش يدخلو, هاد شاݣ شاݣ هو واحد سّفينة قديمة ب عقلها و عندها قدرات كبيرة.

فاش غادي يوصلو ل لأرشيف سّري لّي كاين ف لمتحف غادي يعرفو لقصة ديال مدينتهوم و كيفاش جدودهوم كانو كايعيشو فوق لأرض و ضرباتهوم واحد لقيامة لّي خسفات لحضارة ديالهوم و دفناتهوم تحت لأرض.

لوليدات د أركاديا غادي يخلقو واحد لمرا لّي شّكل ديالها قريب ل لباشار لّي عايشين لفوق (نّاس د أركاديا ما كايشبهوش ف شّكل ديالهوم ل لباشار د فوق لأرض) و غادي يكلفوها هي و شاݣ شاݣ و واحد جوج مخلوقات خرين بيك و باك Bic & Bac باش يطلعو ل فوق لأرض و يطلبو لعوين باش يعتقو شّمش ديالهوم و لمدينة ديالهوم من لفنا.

فاش غادي يقربو من سطح لرض، غادي يتزادو عليهوم شخصيات خرين: جوج وليدات من لباشار د لفوق سميتهوم بوب و ختو صّغيرة ريبيكا و سپارتاكوس لّي هو واحد رّحالة كايعيش بوحدو بين طّبقات د لأرض.

هاكدا غادي يدخلو كاملين ف رحلة راكبين ف شاݣ شاݣ بين طّبقات د لأرض باش يقلبو على شي وسيلة باش يعتقو آركاديا. لموغامرات ديالهوم غادي تلاقيهوم مع شعوب و شخصيات كتار و غادي يكونو ديما مهددين ب لقراصنة لّي تايݣريسيو الناس تّحتانيين بين طّبقات د لأرض.

 مصادر 

تصنيف:ميكيات فرانساوية
تصنيف:مقالات فيها مصدر و 3000 بايت
تصنيف:مسلسل روسوم د التلفازة